a0ce6e2baeab60f27e364bd25a91a24f
1. Indkaldelse til fraflytningssyn
----------------------------------


boligportal.dk
2020.45

Indkaldelse til fraflytningssynet skal ske skriftligt og med mindst 1 uges varsel. Parterne kan dog aftale et kortere varsel, hvis denne aftale indgås efter, at lejemålet er ophævet eller opsagt.


Indkaldes lejer for sent, men møder alligevel op til flyttesynet, må man tage udgangspunkt i, at lejer har accepteret den for sene indkaldelse. Af bevismæssige grunde bør udlejeren sikre sig skriftlig dokumentation for en sådan aftale, da udlejer altid har bevisbyrden.


Henset til at lejer skal have mindst en uges varsel, giver det reelt set kun udlejer en uge, hvori fraflytningssynet kan afholdes, medmindre der er aftalt et kortere varsel.


Det er vores anbefaling, at indkaldelsen sendes med anbefalet quickbrev for at kunne sikre sig dokumentation for, at man har indkaldt på behørig vis.



3473d78139eac121339d76008584cacb
2. Fraflytningssynet
--------------------


boligportal.dk
2020.45

Selve fraflytningssynet foregår ved, at udlejeren sammen med lejeren gennemgår lejemålet og registrerer, om der er mangler, der skal udbedres for enten lejers eller udlejers regning som følge af enten manglende vedligeholdelse eller misligholdelse.


Er lejeren behørigt indkaldt til synet, men dukker lejeren ikke op, kan udlejeren gennemføre synet uden lejeren og blot notere det i flytterapporten.


Vælger udlejer at indkalde til et nyt syn, skal synet, som sagt, fortsat være afholdt inden 2 uger efter, at udlejer er blevet bekendt med, at fraflytning er fundet sted.


Vi anbefaler, at man på fraflytningssynet enten filmer eller tager billeder af lejemålet for at kunne dokumentere, hvilken stand lejemålet var i ved fraflytning i tilfælde af, at lejer er uenig i istandsættelseskravet.


[Læs også om indflytningssyn](http://business.boligportal.dk/indflytningssyn/)



c58ede61c62259ab31830bee925e7c1e
3. Udarbejdelse af flyttesynsrapport ved fraflytningssyn
--------------------------------------------------------


boligportal.dk
2020.45

Der skal på fraflytningssynet udarbejdes en [fraflytningsrapport](http://business.boligportal.dk/flytterapporter/). Der stilles ingen formkrav til rapporten, men rapporten bør på en klar og utvetydig måde give lejeren en forståelse af, hvilke istandsættelseskrav der rejses, herunder hvilke arbejder der skal udføres, og hvor i lejemålet disse arbejder skal udføres.


I forhold til istandsættelsesarbejderne, er det vigtigt at skelne mellem, hvorvidt lejekontrakten er indgået før eller efter 1. juli 2015, idet det naturligvis fortsat er muligt at kræve nyistandsættelse for lejemål, der er indgået tidligere end 1. juli 2015, forudsat at det er aftalt i lejekontrakten.


[Få hjælp til detaljerede og juridisk korrekte flytterapporter](http://business.boligportal.dk/flytterapporter/)



1cf0329aa355348550b4028e149d78e0
4. Udlevering af flyttesynsrapport fra fraflytningssyn
------------------------------------------------------


boligportal.dk
2020.45

Hvis lejeren møder op til synet, skal lejeren have udleveret en fysisk kopi af rapporten ved synet. Dette kan eventuelt løses ved, at man udfylder to rapporter til synet, ved at rapporten udfyldes på gennemslagspapir, eller ved at udlejer tager et billede af rapporten og giver lejeren rapporten med. Gennemfører udlejeren synet ved elektronisk registrering, skal lejeren have udleveret en udskrift af rapporten på synet eller have modtaget rapporten elektronisk.


Hvis lejeren ikke møder op på synet, eller hvis lejeren ikke vil kvittere for modtagelsen af rapporten, skal udlejeren sende rapporten til lejeren senest to uger efter synet. Fristen på de to uger løber fra synets afslutning.


Lejer er forpligtet til senest 8 dage efter fraflytning at oplyse udlejer sin nye adresse, som flytterapporten kan sendes til. Hvis lejer ikke gør det, har udlejer mulighed for at suspendere fristen på de to uger. Udlejer er dog samtidigt forpligtet til at indhente lejers nye adresse ved folkeregisteret og også forpligtet til løbende at orientere sig om lejers nye adresse, hvis lejer i en periode er uden fast bopæl.


Såfremt parterne har indgået en aftale om digital kommunikation i henhold til lejelovens §4, stk. 2, kan udlejer i dette tilfælde sende rapporten til lejeren på e-mail.


Udlejers krav på istandsættelse ved fraflytning bortfalder, hvis udlejeren ikke har overholdt kravet om at afholde fraflytningssyn senest 2 uger efter, at udlejeren er blevet bekendt med, at lejeren er fraflyttet, i hvilken forbindelse det også er et krav, at udlejeren behørigt har indkaldt lejeren samt udleveret en fraflytningsrapport til lejeren. Udlejeren bør sikre, at der kan føres bevis for, at reglerne er overholdt.


Det er vores anbefaling, at flytterapporten sendes til lejer med anbefalet quickbrev for at kunne dokumentere, at man har sendt den, da udlejer har bevisbyrden for lejers modtagelse af rapporten inden for fristen.


Husk, at du kun kan sende den per e-mail, hvis der er aftalt elektronisk kommunikation – og sender du den alligevel på e-mail vil det altså anses som manglende overholdelse af fristen, hvorfor du kan miste istandsættelseskravet for lejers regning.


